Þingræður haldnar á Alþingi Íslendinga

Borist hefur svohljóðandi bréf: „Hér með kalla ég aftur fyrirspurn mína á þskj. 471, um Grunnafjörð. Þórunn Sveinbjarnardóttir.“

Herra forseti. Ég stend upp til að greina frá því að ég hef sagt mig úr þingflokki Frjálslynda flokksins. Þessi ákvörðun á sér aðdraganda og er tekin að vel yfirlögðu ráði. Til grundvallar liggja málefnalegar ástæður. Einnig er því ekki að leyna að samskiptaörðugleikar gera það að verkum að ég á ekki lengur samleið með þingflokki Frjálslynda flokksins. Þetta hef ég tilkynnt formanni flokksins. Á landsfundi Frjálslynda flokksins sem var haldinn fyrr á þessu ári freistaði ég þess að hafa áhrif á stefnumótun flokksins til framtíðar. Í því sambandi lagði ég fram fjölmargar tillögur sem ekki hlutu það brautargengi sem ég hefði vænst. Áherslur flokksins og baráttumál mín eru í mörgum tilvikum ósamrýmanleg. Í öllum stjórnmálaflokkum og í samskiptum fólks er nauðsynlegt að til staðar sé gagnkvæmt traust, drengskapur og umburðarlyndi. Á það hefur skort innan þingflokksins. Þegar það fer saman við málefnalegan ágreining eru ekki forsendur til frekara samstarfs og hlýt ég því að kveðja flokkinn og þá félaga mína sem þar starfa áfram. Grundvallarskoðanir mínar í stjórnmálum byggjast á trúnni á einstaklingsframtak, öfluga og fjölþætta atvinnustarfsemi sem leggur grundvöllinn að traustu velferðarkerfi. Sjálfur hef ég m.a. lagt áherslu á málefni sem snúa að bættum kjörum aldraðra. Ég mun ekki láta þar staðar numið. Í sjávarútvegsmálum hef ég talað fyrir breytingum sem einkanlega snúa að aukinni samkeppni á vísindasviðinu sem er forsenda árangurs. Frjáls samkeppni hugmynda er jafneðlileg og samkeppni í atvinnulífinu. Ég álít að hagsmunum fólks og þá sérstaklega fjölskyldufólks verði best borgið með einföldu skattkerfi þar sem álögum er stillt í hóf. Ég tel að ég geti fundið skoðunum mínum bestan farveg í Sjálfstæðisflokknum. Innan flokksins ríkir skilningur á mismunandi áherslum undir öflugri forustu og því hef ég ákveðið að ganga til liðs við þingflokk sjálfstæðismanna. Í síðustu alþingiskosningum leiddi ég lista Frjálslynda flokksins í Suðvesturkjördæmi og fengum við 2.890 atkvæði. Hvergi á landinu fékk flokkurinn jafnmörg atkvæði. Við þetta fólk og aðra stuðningsmenn mína vil ég segja: Ég hef tekið þessa ákvörðun að vandlega athuguðu máli og er sannfærður um að ég vinni málstað okkar best gagn með þeirri ákvörðun sem hér liggur fyrir og ég hef nú greint frá.

Virðulegi forseti. Þingflokkur Sjálfstæðisflokksins kom saman til fundar nú áðan þar sem fyrir var tekin ósk hv. þm. Gunnars Örlygssonar um að ganga í þingflokk Sjálfstæðisflokksins. Það var samþykkt samhljóða. Hv. þingmaður hefur í ræðu sinni gert ágætlega grein fyrir þeim ástæðum sem liggja til grundvallar því að hann hefur nú kosið að ganga í raðir sjálfstæðismanna og jafnframt gert grein fyrir þeim lífsgildum sem hann vill berjast fyrir og hafa að leiðarljósi. Það er ljóst að þau fara mjög vel saman við þau sjónarmið sem liggja til grundvallar starfi Sjálfstæðisflokksins og við fögnum þessum góða liðsmanni sem nú hefur gengið til liðs við okkur og styrkt þingflokk Sjálfstæðisflokksins. Við fögnum samstarfi við hann og hlökkum til þess í framtíðinni. Með þessum orðum vil ég ítreka það að fyrir hönd þingflokks Sjálfstæðisflokksins býð ég hv. þm. Gunnar Örlygsson velkominn til starfa innan raða sjálfstæðismanna á Alþingi.

Herra forseti. Ég ætla að nota tækifærið hér og kveðja Gunnar Örlygsson. Mér finnst við hæfi að lesa nokkurn veginn niðurlag síðustu ræðu hans sem fulltrúa Frjálslynda flokksins sem hann flutti þegar verið var að ræða um frumvarp til samkeppnislaga. Það var á þessa leið, með leyfi hæstv. forseta: „Virðulegur forseti. Hér er um hápólitískt mál að ræða. Umræðan öll og sá skýri klofningur sem er á milli stjórnarliða og stjórnarandstöðu í málinu ítrekar og staðfestir pólitískar áherslur stjórnarliða sem einatt á síðustu árum hafa leitt til misskiptingar og ójöfnuðar í þjóðfélaginu. Það er hægt að stórefla íslenskt atvinnulíf, íslenska nýsköpun og almennt hagvöxt í þessu landi án þess að dekra við markaðsrisana sem jafnan greiða fúlgur fjár inn á reikninga stjórnarflokkanna.“ Svo mörg voru þau orð hér fyrir fjórum dögum. En skyndilega hafa orðið mikil sinnaskipti hjá hv. þm. Gunnari Örlygssyni. Hann skuldar ekki okkur, þingmönnum sínum og félögum til nokkurra ára, skýringar. Hann skuldar þær kjósendum og málstaðnum sem við berjumst fyrir og höfum barist fyrir um árabil. Ég vona svo sannarlega að hann gefi þeim einhverjar haldgóðar skýringar á þeim sinnaskiptum sem hafa orðið hér á örfáum dögum.

Háttvirtir alþingismenn. Senn lýkur störfum þessa þings og er það samkvæmt starfsáætlun sem gerð var fyrir upphaf þings í haust. Á þessu þingi hefur verið afgreitt sem lög 101 frumvarp, og 19 þingsályktanir voru samþykktar. Sá fjöldi er nokkru minni en venja er á reglulegum löggjafarþingum. Ég vil greina hv. alþingismönnum frá því við þetta tækifæri að í þinghléi í sumar verður haldið áfram endurbótum á Alþingishúsinu. Er það fjórði og síðasti áfangi endurbóta sem ráðist er í innan húss. Eftir er þá að ljúka viðgerð á þaki og tveimur útveggjum. Í framkvæmdunum í sumar er áformað að koma fyrir lyftu milli 2. og 3. hæðar til að tryggja eðlilegan aðgang fatlaðra að þingpöllum. Þá verður lokið frágangi á gólfum í herbergjum 1. hæðar og 3. hæðar. Jafnframt verða allar raf- og vatnslagnir endurnýjaðar á 3. og 4. hæð. Allmikil röskun mun fylgja þessum framkvæmdum og verður þinghúsið lokað meðan á þeim stendur. Framkvæmdir hefjast í lok þessa mánaðar og er áætlað að þeim ljúki undir lok ágústmánaðar. Stefnt er að því að húsgögn á 1. og 2. hæð verði endurnýjuð að undanskildum þingsalnum og hefur íslenskum húsgagnahönnuðum verið falið að gera tillögur um gerð þeirra. Ég vil geta þess að hinn 19. júní nk. verða 90 ár liðin frá því að Danakonungur staðfesti lög sem veittu konum rétt til að kjósa og bjóða sig fram til Alþingis. Þessara tímamóta verður m.a. minnst með málþingi um kosningarrétt kvenna og áhrif hans sem haldið verður í hátíðarsal Háskóla Íslands 20. maí nk. Við lok þinghaldsins vil ég fyrir hönd okkar forsetanna þakka þingmönnum samstarfið á þessu þingi. Skrifstofustjóra og starfsfólki Alþingis þakka ég alla aðstoð. Ég óska utanbæjarmönnum góðrar heimferðar og ánægjulegrar heimkomu og vænti þess að við hittumst öll heil á ný er Alþingi kemur saman í haust.

Hæstv. forseti. Ég vil fyrir hönd alþingismanna flytja hæstv. forseta og öðrum varaforsetum þakkir fyrir samstarfið í vetur og fyrir hlý orð í okkar garð. Alþingismenn í stjórn og stjórnarandstöðu hafa átt ágætt samstarf um margt á þinginu í vetur en við höfum líka tekist á þetta árið, eins og reyndin hefur verið frá fornu fari. Strangt til tekið er of snemmt að ræða um mannaskipti á forsetastóli Alþingis því með fullri virðingu fyrir þeim einstaklingum sem í hlut eiga er það Alþingis að kjósa forseta sinn. Þegar er það þó umrætt að hæstv. núverandi forseti, Halldór Blöndal, komi ekki til með að vera í kjöri á hausti komanda. Verði sú niðurstaðan er ástæða til þess nú að þakka honum samstarfið. Halldór Blöndal hefur gegnt embætti forseta þingsins frá því á vordögum 1999. Þótti mörgum vita á stormasama sambúð hans við þingið hvernig hann handlék fundarhamarinn í upphafi forsetaferils síns fremur sem verkfæri til stórátaka en léttan smíðisgrip úr trjáviði. Í forsetatíð Halldórs Blöndals hefur oft verið veðrasamt við forsetastólinn. Því fer fjarri að þingheimur hafi ætíð staðið sameinaður að baki forseta sínum og stundum hefur soðið upp úr þegar þingmönnum hefur mislíkað framganga hans. Á hitt held ég að menn geti fallist að þegar á heildina er litið hefur hæstv. forseti Alþingis, Halldór Blöndal, haldið merki Alþingis Íslendinga á loft af reisn og myndarskap. Í samskiptum við formenn þingflokka hefur Halldór Blöndal iðulega sýnt lipurð, á stundum meira að segja undraverða lipurð þegar hafðar eru í huga þær kringumstæður sem honum eru búnar að starfa samkvæmt, miklar eigin meiningar og funi í skapi. Ég veit að ég tala fyrir hönd annarra þingflokksformanna þegar ég þakka Halldóri Blöndal, hæstv. forseta, fyrir prýðilegt samstarf, og fyrir hönd okkar þingmanna þakka ég honum framlag hans til Alþingis. Um þau ágreiningsmál sem upp hafa komið hirði ég ekki að ræða nú, enda efast ég ekki um að forseti Alþingis, Halldór Blöndal, sé mér sammála um að mistök eru til að læra af þeim, vítin eru til að varast þau. Á kveðjustund óskum við hvert öðru velfarnaðar. Ég vil færa forseta og fjölskyldu bestu kveðjur fyrir hönd okkar alþingismanna, og starfsfólki Alþingis vil ég einnig þakka fyrir góð störf, lipurð og fúslega veitta aðstoð. Bið ég þingmenn að taka undir góðar kveðjur til forseta Alþingis og fjölskyldu hans og þakkir til starfsfólks Alþingis með því að rísa úr sætum. - 
            

Ég þakka hv. þm. Ögmundi Jónassyni fyrir hlý orð í minn garð og fjölskyldu minnar og þakka hv. þingmönnum fyrir að taka undir orð hans. Ég endurtek óskir mínar til allra þingmanna og starfsliðs Alþingis.

„Forseti Íslands gjörir kunnugt: Að ég, að tilskildu samþykki Alþingis, veiti forsætisráðherra umboð til þess að fresta fundum Alþingis, 131. löggjafarþings, frá 11. maí 2005, eða síðar ef nauðsyn krefur, til septemberloka. Gjört á Bessastöðum, 10. maí 2005. Ólafur Ragnar Grímsson. ------------------------- Halldór Ásgrímsson. Forsetabréf um frestun á fundum Alþingis.“ Samkvæmt þessu umboði og með vísan til samþykkis Alþingis lýsi ég hér með yfir því að fundum Alþingis, 131. löggjafarþings, er frestað. Ég óska hæstv. forseta, öðrum hv. alþingismönnum og starfsmönnum þingsins, svo og landsmönnum öllum, allra heilla.